Maart | 2018 | Tannie Frannie
31 Saterdag Mar 2018
Op versoek van Hester:
Libretto van Die Messias gekomponeer deur George Frederick Handel, geskryf deur Charles Jennens
Hierdie Afrikaanse weergawe is die intellektuele eiendom van Anna Marx
Die aanhalings kom uit die hersiene uitgawe van die 1933-vertaling van die Bybel in Afrikaans, wat nader aan die Engelse teks van die libretto is as die 1983-vertaling
Deel I – Herkoms en Geboorte
2. Tenoor – Jesaja 40:1-3
Troos, troos my volk, sê julle God. Spreek na die hart van Jerusalem, en roep haar toe dat haar stryd verby is, dat haar skuld betaal is, dat sy uit die hand van die Here dubbel ontvang het vir al haar sondes. ‘n Stem van een wat roep: Berei in die woestyn die weg van die Here; maak gelyk in die wildernis ‘n grootpad vir onse God!
2a. Tenoor – Jesaja 40:4
Elke dal moet opgevul word en elke berg en heuwel klein gemaak word; en die bult moet ‘n gelykte en die rotsagtige plekke ‘n laagte word.
3. Koor – Jesaja 40:5
4. Bas – Haggai 2:6, 7 en Maleági 3:1
a.Want so sê die Here van die leërskare: ‘n Rukkie nog, ‘n kort tydjie, dan sal Ek die hemel en die aarde en die see en die droë grond laat bewe. Ek sal ook al die nasies laat bewe, sodat die skatte van al die nasies sal toevloei.
b. Kyk, Ek stuur my boodskapper wat die weg voor My uit sal baan; dan sal skielik na sy tempel kom die Here na wie julle soek, naamlik die Engel van die verbond, na wie julle ‘n begeerte het. Kyk, Hy kom, sê die Here van die leërskare.
5. Bas – Maleági 3:2
6. Koor – Maleági 3:3
…en Hy sal die seuns van Levi reinig en hulle louter soos goud en soos silwer, sodat hulle aan die Here in geregtigheid ‘n offer sal bring.
7. Alt – Jesaja 7:14 en Matteus 1:23
7a. Alt en Koor – Jesaja 40:9 en Jesaja 60:1
O Sion, verkondiger van goeie boodskap, klim op ‘n hoë berg! O Jerusalem, verkondiger van goeie boodskap, hef jou stem op met mag; hef dit op, wees nie bevrees nie! Sê aan die stede van Juda: Hier is julle God!
8. Bas – Jesaja 60:2 en 3
Want kyk, die duisternis sal die aarde oordek en donkerheid die volke; maar oor jóu sal die Here opgaan en sy heerlikheid sal oor jou gesien word. En nasies sal trek na jou lig, en konings na jou stralende opgang.
9. Bas – Jesaja 9:1
Die volk wat in duisternis wandel, het ‘n groot lig gesien, die wat woon in die land van die doodskaduwee, oor hulle het ‘n lig geskyn.
10. Koor – Jesaja 9:5
Want ‘n Kind is vir ons gebore, ‘n Seun is aan ons gegee; en die heerskappy is op sy skouer, en Hy word genoem: Wonderbaar, Raadsman, Sterke God, Ewige Vader, Vredevors –
11. Pastorale Simfonie (Herders in die nag by hulle skape)
11a. Sopraan – Lukas 2:8, 9, 10, 11, 13
En daar was herders in dieselfde landstreek, wat in die oop veld gebly en in die nag oor hulle skape wag gehou het. En meteens staan daar ‘n engel van die Here by hulle, en die heerlikheid van die Here het rondom hulle geskyn en groot vrees het hulle oorweldig. En die engel sê vir hulle: Moenie vrees nie, want kyk, ek bring vir julle ‘n goeie tyding van groot blydskap wat vir die hele volk sal wees, dat vir julle vandag in die stad van Dawid gebore is die Saligmaker wat Christus, die Here, is. En skielik was daar saam met die engel ‘n menigte van die hemelse leërskare wat God prys en sê:
11b. Koor – Lukas 2:14
12. Sopraan – Sagaria 9:9 en 10
Verheug jou grootliks, o dogter van Sion! Juig, o dogter van Jerusalem! Kyk, jou Koning kom na jou; regverdig en ‘n oorwinnaar is Hy; Dan sal Hy aan die nasies vrede verkondig.
13. Alt – Jesaja 35:5 en 6 en Jesaja 40:11
Dan sal die oë van die blindes geopen word en die ore van die dowes ontsluit word. Dan sal die lamme spring soos ‘n takbok, en die tong van die stomme sal jubel.
13a. Hy sal sy kudde laat wei soos ‘n herder; Hy sal die lammers in sy arm vergader en aan sy bors dra; die lammerooie sal Hy saggies lei.
14. Sopraan – Matteus 11:28 en 29
Kom na My toe, almal wat vermoeid en belas is, en Ek sal julle rus gee. Neem my juk op julle en leer van My, want Ek is sagmoedig en nederig van hart, en julle sal rus vind vir julle siele.
15. Koor – Matteus 11:30
16. Koor – Johannes 1:29
Deel II – die Passie en Opstanding
1. Alt – Jesaja 53:3
2. Koor – Jesaja 53:4, 5 en 6
Nogtans het Hý óns krankhede op Hom geneem, en óns smarte – dié het Hy gedra;
2a. Maar Hy is terwille van ons oortredinge deurboor, terwille van ons ongeregtighede is Hy verbrysel; die straf wat vir ons die vrede aanbring, was op Hom, en deur sy wonde het daar vir ons genesing gekom.
2b. Ons almal het gedwaal soos skape, en ons het elkeen sy eie pad geloop; maar die Here het die ongeregtigheid van ons almal op Hom laat neerkom.
3. Tenoor – Psalm 22:7 en 8
Maar ek is ‘n wurm en geen man nie, ‘n smaad van die mense en verag deur die volk. Almal wat my sien, spot met my; hulle steek die lip uit, hulle skud die hoof en sê:
4. Koor – Psalm 22:9
5. Tenoor – Psalm 69:21
Die smaad breek my hart, en ek is verswak; ja, ek het gewag op medelye, maar verniet; en op vertroosters, maar het hulle nie gevind nie.
6. Tenoor – Jeremia 1:12, Jesaja 53:8
− Uit die druk en uit die strafgerig is Hy weggeneem; en onder sy tydgenote – wie het daaroor gedink dat Hy afgesny is uit die land van die lewendes? Terwille van die oortreding van my volk was die plaag op Hom.
7. Tenoor – Psalm 16:10
8. Koor – Psalm 24:7-10
a. Hef op julle hoofde, o poorte, ja, verhef julle, ewige deure, dat die Erekoning kan ingaan!
b. Wie is tog die Erekoning? Die Here, sterk en geweldig, die Here geweldig in die stryd.
c. Hef op julle hoofde, o poorte, ja, hef op, ewige deure, dat die Erekoning kan ingaan!
d. Wie is dan tog die Erekoning? Die Here van die leërskare – Hy is die Erekoning!
9. Koor – Psalm 68:12
Die Here het die woord laat hoor – die vroue wat die goeie tyding gebring het, was ‘n groot skare;
10. Sopraan – Romeine 10:15
Hoe lieflik is die voete van die wat die evangelie van vrede verkondig, van die wat die evangelie van die goeie verkondig!
11. Koor – Romeine 10:18, Psalm 19:4
Oor die hele aarde het hulle stem uitgegaan en tot by die eindes van die wêreld hulle woorde
– daar is geen spraak en daar is geen woorde nie – onhoorbaar is hulle stem.
12. Bas – Psalm 2:1 en 2
Waarom woel die nasies en bedink die volke nietige dinge? Die konings van die aarde staan gereed, en die vorste hou saam raad teen die Here en sy Gesalfde en sê:
13. Koor – Psalm 2:3
14. Tenoor – Psalm 2:4
15. Tenoor – Psalm 2:9
16. Koor – Openbaring 19:6 – 11:15 – 19:16 Halleluja
a. Ek het iets gehoor soos die stem van ‘n groot menigte en soos die geluid van baie waters en soos die geluid van sterk donderslae wat sê: Halleluja! want die Here God, die Almagtige, het die koningskap aanvaar.
b. Die koninkryke van die wêreld het die eiendom van onse Here geword en van sy Christus, en Hy sal as Koning heers tot in alle ewigheid.
c. En Hy dra op sy kleed en op sy heup die Naam wat geskrywe is: Die Koning van die konings en die Here van die here. Halleluja!
Deel III – Die Ewigdurende Heerlikheid
17. Sopraan – Job 19:25 en 26 – I Korintiërs 15:20
a. Maar ek, ek weet: My Verlosser leef; en Hy sal as laaste oor die stof opstaan. En nadat hulle so my vel afgeskeur het, sal ek nogtans uit my vlees God aanskou;
b. Maar nou, Christus is opgewek uit die dode; Hy het die eersteling geword van die wat ontslaap het.
18. Kwartet en Koor – I Korintiërs 15:21 en 22
a. Aangesien die dood deur ‘n mens is, is die opstanding van die dode ook deur ‘n mens.
b. Want soos almal in Adam sterwe,
c. so sal hulle ook almal in Christus lewend gemaak word.
19. Bas – I Korintiërs 15: 51-52
Kyk, ek deel julle ‘n verborgenheid mee: Ons sal wel nie almal ontslaap nie, maar ons sal almal verander word, in ‘n oomblik, in ‘n oogwink, by die laaste basuin;
20. Bas – I Korintiërs 15:52 Trompet
Want die basuin sal weerklink, en die dode sal onverganklik opgewek word; en ons sal verander word.
21. Koor – Openbaring 5:12 en 13
Die Lam wat geslag is, is waardig om te ontvang die krag en rykdom en wysheid en sterkte en eer en heerlikheid en lof: Aan Hom wat op die troon sit, en aan die Lam kom toe die lof en die eer en die heerlikheid en die krag tot in alle ewigheid!
Vanmiddag kon ek, net soos verlede jaar, gaan luister na ‘n lieflike opname van Handel se Messias.
Ons sit in die mediasentrum van ‘n woonplek vir “selfversorgende bejaardes”, so ‘n stuk of tien vrouens en twee mans. Elkeen het ‘n handgeskrewe libretto van die betrokke Bybelgedeeltes in Afrikaans, sodat ons presies kan volg en verstaan waaroor die musiek gaan: dele uit Jesaja, die Psalms, die Evangelies, ‘n stuk uit Openbaring. Die teks deur librettoskrywer Charles Jennens het Handel so begeester dat hy sy monumentale werk binne die bestek van drie tot vier weke in Augustus/September 1741 in ‘n verstommende kreatiewe uitbarsting gekomponeer het.
Die werk bestaan uit drie dele: I Die geboorte van Christus, II Sy lyding en sterwe, III Die opstanding. Koning George die Tweede het met ‘n uitvoering van die Messias tydens die Hallelujakoor opgestaan. Protokol het vereis dat almal in die koning se teenwoordigheid ook dan moes staan, wat gelei het tot die tradisie om tydens die Hallelujakoor te staan, wat vandag nog gehandhaaf word. Vanmiddag het ons handjievol mense ook gestaan, in erkentlike ootmoed voor ons Heer en Verlosser…
Die dryfveer agter hierdie jaarlikse geleentheid is ‘n besonderse vrou – die een wat die libretto vir ons uitgeskryf en gefotostateer het. Haar blymoedigheid gee my sommer moed vir die ouderdom!
Dis nie asof sy geen droefheid en smart deurgemaak het nie: sy is lank reeds weduwee en meer onlangs moes sy binne die bestek van ‘n paar jaar ‘n skoonseun, ‘n kleinseun en ‘n dogter aan die dood afstaan.
Wat is haar geheim? Benewens haar geloof, dink ek dis haar gawe om uit te reik en vir ander om te gee. Sy maak nie haar woonstel se deur toe en luister in afsondering na die goddelike musiek nie. Nee – sy sit vir ons ‘n musikale fees voor en sy sorg selfs vir die lekkerbekke: vrugtekoek, ‘n gemmerbroodjie, paaseiers, gemmerbier, vrugtesap…
29 Donderdag Mar 2018
Joshi se dieet vir vanoggend:
Weetbix met melk
Happies graankos by ouma
‘n Paar druiwekorrels
Klipharde droë bessies wat hy buite optel en kou dat die doppe so spat…
Dis altyd ‘n voorreg om ‘n doopdiens gelei deur ons predikant te beleef. Hy het ‘n besondere aanvoeling vir “okkasie”, navigeer behendig om die verskillende hooftooiseltjies, en die kindertjies voel sy rustige outoriteit aan, met die gevolg dat hulle selde huil.
Vanoggend skuif ons reg hier vlak voor die doopvont, omring deur ‘n falanks familie – oumas en oupas, ooms en tantes en ‘n niggietjie in ‘n pienk rokkie. Die dopelingetjie is ook in die geselskap, uitgedos in ‘n wit skeppinkie met die suigeling se weergawe van ‘n “fascinator” op die koppie. Hoe pragtig is die kuiltjies op daardie elmbogies!
Toe mamma en pappa voor moet gaan staan, raak poplap omgekrap en begin knies. Die familie skuif rond en dan word sy eenparig aangegee na – ag, ek wou nog kyk wie het haar so vinnig stil gekry in die ry net agter my, maar mens kan mos nie onbeskaamd jou nek knak om te sien nie!
Die doop verloop glad, kleinding sit kiertsregop en laat haar die drie druppels water welgeval. ‘n Oomblik van plegtige seën – en toe vang ons dominee ‘n waagstuk aan! Hy vat die kindjie by haar mamma en draai na die gemeente toe. Ek ys om te dink dat daardie dogtertjie nou haar stemmetjie gaan verhef – maar nee, sy sit rustig op dominee se arm terwyl hy ons as geloofshuisgesin aanspoor om hierdie jongste familielidjie te verwelkom en na haar om te sien.
Dit was ‘n wonderlike oomblik.
08 Donderdag Mar 2018
Klein Joshua word more twee. Sy sussie (4) se kommentaar:
“Wonderlik! Nou sal hy beter luister vir my.”
Hier is ‘n blogger uit Litnet se dae. Dink julle sal aanklank by haar besondere sensitiwiteit vind.
Jy lê met jou gedagtes vasgevang tussen die kussing en die dak. Woorde vloei deur jou are en versmelt met elke hartklop terwyl nuwe woorde kom klop-klop.
Steeds lê jy magteloos en staar…beelde soos ‘n ou-ou klanklose movie blits verby. Die stilte is hartverskeurend. Vêr in die agterkop van ‘n vlietende gedagte hoor jy ‘n deuntjie draal. Die klanke kom in eb en vloed tot dit oordonderend hard verbyskuur na die voorgrond.
Jy wil gryp na pen en papier…maar jy lê verlamme maar sien hoe jy elke woord in jou gedagtes wêreld op papier skrywe met ‘n pen waarvan die ink onsigbare kolle klad in die dagboek wat steeds leeg op die bed bly lê. Dag na dag is vol van die niksheid gekryf.
05 Maandag Mar 2018
Hier is nog ‘n Pretoriase dakdier:
02 Vrydag Mar 2018
Beter kan niemand my respek vir goeie onderwysers verwoord nie…
My Graad-7 dogter vertel tydens aandete van twee insidente by haar skool. Albei insidente spel die belangrik rol wat ‘n onderwyser/es in ‘n skolier se lewe speel, baie goed uit.
In die eerste insident het haar register onderwyseres vertel dat dit in wese goed is vir ‘n mens om vyande te hê , want dit motiveer jou om te alle tye jou bes te doen. Waarop ‘n klasmaat vra hoe die stelling ‘n sagmoedige kind soos my eie raak, wat immers geen vyand sou hê nie. Die onderwyseres het geantwoord dat so ‘n kind haar eie vyand sal wees. Sy sal teen die swakheid in haarself moet veg, en haarself dwing om bo haar beperkinge uit te styg. Hoewel ek die onderwyseres se gedagtegang volg, verkies ek om myself eerder as my grootste ondersteuner te sien, en probeer ek myself gedurig motiveer en aanspoor om my doelwitte te bereik.